อังเกลา แมร์เคิล

| อังเกลา แมร์เคิล |
| --- | --- |
Angela Merkel


นายกรัฐมนตรีเยอรมนี
ดำรงตำแหน่ง 22 พฤศจิกายน ค.ศ. 2005 – 8 ธันวาคม ค.ศ. 2021 (16 ปี 16 วัน)
ประธานาธิบดี:   ฮอสท์ เคอเลอร์  คริสทีอัน วุล์ฟ  โยอาคิม เกาค์  ฟรังค์-วัลเทอร์ ชไตน์ไมเออร์ 
รองนายกรัฐมนตรี:  ดูรายนาม ฟรันซ์ มันเตเฟอริง ฟรังค์-วัลเทอร์ ชไตน์ไมเออร์ กีโด เว็สเทอร์เว็ลเลอ ฟิลลิพ เริสเลอร์ ซีคมาร์ กาบรีเอล โอลัฟ ช็อลทซ์ 
ก่อนหน้า: แกร์ฮาร์ท ชเรอเดอร์
ถัดไป: โอลัฟ ช็อลทซ์
หัวหน้าสหภาพประชาธิปไตยคริสเตียน
ดำรงตำแหน่ง 10 เมษายน ค.ศ. 2000 – 7 ธันวาคม ค.ศ. 2018 (18 ปี 241 วัน)
ก่อนหน้า: ว็อล์ฟกัง ช็อยเบลอ
ถัดไป: อันเนอเกรท ครัมพ์-คาเรินเบาเออร์
รัฐมนตรีกระทรวงสิ่งแวดล้อม อนุรักษ์ธรรมชาติ  และความปลอดภัยนิวเคลียร์
ดำรงตำแหน่ง 17 พฤศจิกายน ค.ศ. 1994 – 26 ตุลาคม ค.ศ. 1998 (3 ปี 343 วัน)
นายกรัฐมนตรี: เฮ็ลมูท โคล
ก่อนหน้า: เคลาส์ เทิฟเฟอร์
ถัดไป: เยือร์เกิน ทริททิน
รัฐมนตรีกระทรวงสตรีและเยาวชน
ดำรงตำแหน่ง 18 มกราคม ค.ศ. 1991 – 17 พฤศจิกายน ค.ศ. 1994 (3 ปี 303 วัน)
นายกรัฐมนตรี: เฮ็ลมูท โคล
ก่อนหน้า: อัวร์ชูลา เลร์
ถัดไป: เคลาดีอา น็อลเทอ
 
ข้อมูลส่วนบุคคล
เกิด: อังเกลา โดโรเทอา คัสเนอร์  (1954-07-17) 17 กรกฎาคม ค.ศ. 1954 (70 ปี) ฮัมบวร์ค ประเทศเยอรมนีตะวันตก
พรรคการเมือง:   เดอโมคราทิสเชอร์เอาฟ์บรุค (1989–1990)  สหภาพประชาธิปไตยคริสเตียน (1990–ปัจจุบัน) 
คู่สมรส:   อุลริช แมร์เคิล (สมรส 1977; หย่า 1982)  โยอาคิม เซาเออร์  (สมรส 1998) 
ศิษย์เก่า:   มหาวิทยาลัยไลพ์ซิช  สถาบันวิทยาศาสตร์เยอรมัน ณ เบอร์ลิน 
ลายมือชื่อ: 

อังเกลา โดโรเทอา แมร์เคิล (เยอรมัน: Angela Dorothea Merkel) เป็นนักการเมืองชาวเยอรมัน อดีตนายกรัฐมนตรีเยอรมนีระหว่าง ค.ศ. 2005 ถึง 2021 เธอเป็นผู้นำของพรรคสหภาพประชาธิปไตยคริสเตียนตั้งแต่ ค.ศ. 2000 ถึง 2018 แมร์เคิลได้รับการเปรียบเปรยว่าเป็นผู้นำโดยพฤตินัยของสหภาพยุโรป และเป็นสตรีที่ทรงอิทธิพลที่สุดในโลก เธอได้รับฉายาว่า นายกฯ หญิงเหล็ก (Eiserne Kanzlerin) นักวิจารณ์จำนวนมากเปรียบเธอเป็นผู้นำแห่งโลกเสรี
แมร์เคิลเกิดในนครฮัมบวร์ค ประเทศเยอรมนีตะวันตก โดยมีชื่อเกิดว่า อังเกลา โดโรเทอา คัสเนอร์ และย้ายไปยังประเทศเยอรมนีตะวันออกพร้อมกับบิดาขณะที่ยังเป็นทารก นางจบการศึกษาสาขาฟิสิกส์ และจบปริญญาเอกปรัชญาสาขาควอนตัมเคมี และทำงานเป็นนักวิทยาศาสตร์จนถึง ค.ศ. 1989 นางเข้าสู่เส้นทางการเมืองในช่วงการปฏิวัติ ค.ศ. 1989 โดยดำรงตำแหน่งเป็นรองโฆษกรัฐบาลเยอรมนีตะวันออกที่มาจากการเลือกตั้งคณะแรกภายใต้การนำของโลทาร์ เดอ เม็ซซีแอร์ ต่อมาภายหลังการรวมประเทศเยอรมนีใน ค.ศ. 1990 นางได้รับเลือกตั้งเป็นสมาชิกสภาจากรัฐเมคเลินบวร์ค-ฟอร์พ็อมเมิร์น นางได้รับแต่งตั้งโดยนายกรัฐมนตรีเฮ็ลมูท โคล ให้ดำรงตำแหน่งรัฐมนตรีกระทรวงสตรีและเยาวชนใน ค.ศ. 1991 และต่อมาดำรงตำแหน่งรัฐมนตรีกระทรวงสิ่งแวดล้อม-อนุรักษ์ธรรมชาติและความปลอดภัยทางนิวเคลียร์ในปีค.ศ. 1994 อย่างไรก็ตาม หลังพรรคสหภาพประชาธิปไตยคริสเตียนที่เธอสังกัดพ่ายแพ้ในการเลือกตั้ง ค.ศ. 1998 เธอก็ได้รับตำแหน่งเลขาธิการพรรค และก้าวขึ้นเป็นหัวหน้าพรรคในอีกสองปีต่อมา
หลังการเลือกตั้งทั่วไป ค.ศ. 2005 เธอได้รับเลือกเป็นนายกรัฐมนตรีหญิงคนแรกของเยอรมนี และกลายเป็นผู้นำของพันธมิตรที่แข็งแกร่งระหว่างสามพรรคการเมืองอันได้แก่ พรรคสหภาพประชาธิปไตยคริสเตียน (CDU), พรรคสหภาพสังคมคริสเตียน (CSU) และพรรคสังคมประชาธิปไตยเยอรมนี (SPD) ต่อมาในการเลือกตั้งทั่วไป ค.ศ. 2009 พรรคของนางชนะเลือกตั้งในสัดส่วนสูงสุดของสภาซึ่งทำให้นางได้เป็นนายกรัฐมนตรีต่ออีกสมัย และในการเลือกตั้งทั่วไป ค.ศ. 2013 พรรคของนางชนะการเลือกตั้งอย่างถล่มทลายด้วยคะแนนเสียง 41.5% ของผู้มาใช้สิทธิ์ และในการเลือกตั้งทั่วไป ค.ศ. 2017 พรรคของนางยังคงเป็นพรรคใหญ่ที่สุดในสภา ทำให้นางดำรงตำแหน่งนายกรัฐมนตรีต่อเป็นสมัยที่สี่